vI. анализа ефеката закона

- Који показатељи се прате у области, који су разлози због којих се ови показатељи прате и које су њихове вредности?

Приликом давања сагласности Министарство финансија поред испуњености услова о задуживању, узима у обзир и: проценат остварења прихода и примања у односу на планиране, проценат извршења расхода и издатака у односу на планиране, висину планираног буџетског дефицита, висину неизмирених обавеза, висину постојећег кредитног задужења, као и све друге релевантне околности везане за буџет локалне власти. У 2019. години, на основу члана 33. Закона о јавном дугу, укупно се задужило 38 јединица локалне самоуправе.

- Да ли се у предметној области спроводи или се спроводио документ јавне политике или пропис? Представити резултате спровођења тог документа јавне политике или прописа и образложити због чега добијени резултати нису у складу са планираним вредностима.

Централни регистар, депо и клиринг хартија од вредности а.д. Београд (у даљем тексту: Централни регистар), као и Народна банка Србије су испоштовали своје уговорне обавезе, као и спровођење прописа. Увођење другог страног правног лица које обавља послове клиринга и салдирања не значи и престанак сарадње са Централним регистром и Народном банком Србије, већ се пружа додатна могућност новим страним инвеститорима за приступ домаћем финансијском тржишту, а који ће утицати на побољшање ликвидности, повећање броја и врсте инвеститора у државне хартије од вредности и смањење трошкова финансирања.

- Да ли су уочени проблеми у области и на кога се они односе? Представити узроке и последице проблема.

Нису уочени проблеми у раду са Централним регистром, већ нови систем олакшава приступ новим инвеститорима у државне хартије од вредности.

- Да ли је промена заиста неопходна и у ком обиму?

Увођење страног правног лица које обавља послове клиринга и салдирања не значи и престанак сарадње са Централним регистром и Народном банком Србије, већ пружа додатну могућност страним инвеститорима да улажу у домаће хартије од вредности. На домаћем тржишту, осим Централног регистра не постоји ниједно друго правно лице које се бави пословима клиринга и салдирања.

- На које циљне групе ће утицати предложена промена? Утврдити и представити циљне групе на које ће промена имати непосредан односно посредан утицај.

Предложена промена ће се односити на учеснике на финансијском тржишту који посредују у промету домаћих хартија од вредности.

- Какво је искуство у остваривању оваквих промена у поређењу са искуством других држава, односно локалних самоуправа (ако је реч о јавној политици или акту локалне самоуправе)?

Приступ међународном систему клиринга и салдирања имају скоро све земље у окружењу (Бугарска, Румунија, Хрватска, Словенија, Мађарска) и искуства су позитивна што због повећања броја страних инвеститора који купују државне хартије од вредности, тако и због повећања промета и ликвидности на примарном и секундарном тржишту развоја тржишта капитала у земљи.

- Шта се предметном променом жели постићи? (одговором на ово питање дефинишу се посебни циљеви, чије постизање треба да доводе до остварења општег циља. У односу на посебне циљеве, формулишу се мере за њихово постизање).

Променом се постиже додатна могућност и избор клиринга и салдирања домаћих хартија од вредности. Циљ је повећати базу и структуру инвеститора, повећати промет на примарном и секундарном тржишту. Постизањем ових циљева допринеће се смањењу трошкова задуживања Републике Србије на домаћем тржишту кроз емисије државних обвезница.

Промет државних обвезница на секундарном тржишту у 2018. години износио је 474 милијарди динара док је промет државних обвезница на секундарном тржишту од почетка 2019. године до 1. новембра, износио 447 милијарди динара. Новим изменама које ће омогућити долазак нове врсте инвеститора који би улагали у домаће хартије од вредности очекује се раст промета до 30% на средњи рок (од 3 до 5 година).

- Да ли су општи и посебни циљеви усклађени са важећим документима јавних политика и постојећим правним оквиром, а пре свега са приоритетним циљевима Владе?

Општи и посебни циљеви су усклађени са приоритетима Владе, који се пре свега огледају у привлачењу страних инвеститора у државне хартије од вредности и смањењу трошкова задуживања.

- На основу којих показатеља учинка ће бити могуће утврдити да ли је дошло до остваривања општих односно посебних циљева?

На основу учешћа страних инвеститора у државне хартије од вредности у будућности и повећању ликвидности на примарном и секундарном тржишту као и мањим каматним стопама на државне обвезнице. Већа ликвидност на тржишту хартија од вредности, пре свега државних обвезница, довешће до смањења каматних стопа у просеку од око 28 базна поена у року од три до пет година.

Учешће страних инвеститора у државне хартије од вредности деноминованим у динарима у 2019. години износи 32% док је овај проценат у 2018. години износио 28%. У наредном периоду циљ је да учешће страних инвеститора у улагање у државне обвезнице порасте до 40%.

- Које релевантне опције (алтернативне мере, односно групе мера) за остварење циља су узете у разматрање? Да ли је разматрана „*status quo*” опција?

Последњих година ради се на унапређењу тржишта капитала. Емитовањем државних обвезница у домаћој валути на дужи рок привукло је велики број страних инвеститора да улажу у домаће обвезнице. Како су се трошкови задуживања смањили, јавила се потреба за привлачењем нове врсте инвеститора који улажу у земље са мањим ризиком и хартије са мањим приносом. Повезивање регистара и могућност да нови инвеститори салдирају трансакције путем међународних клириншких кућа, прошириће се база инвеститора и олакшати куповина државних хартија од вредности.

- Какве ће ефекте изабранa опцијa имати на јавне приходе и расходе у средњем и дугом року?

Очекује се даљи пад камате на државне хартије од вредности, због повећаног броја инвеститора, смањење трошкова финансирања и боља ликвидност тржишта хартија од вредности. Даљи развој тржишта капитала ће утицати на већи промет и обим послова, а самим тим и на приходе осталих учесника на тржишту капитала.

- Како ће спровођење изабране опције утицати на међународне финансијске обавезе?

Ова опција неће имати никаквог ефекта на међународне финансијске обавезе.

- Да ли изабрана опција утиче на конкурентност привредних субјеката на домаћем и иностраном тржишту (укључујући и ефекте на конкурентност цена) и на који начин?

Осим Централног регистра, не постоји ниједно друго домаће правно лице које се бави пословима клиринга и салдирања.

- Колике трошкове и користи (материјалне и нематеријалне) ће изабрана опција проузроковати грађанима?

Измена члана 33. постојећег Закона о јавном дугу допринеће бољој контроли и планирању буџета јединица локалне самоуправе, што ће позитивно утицати на рад локалних самоуправа, бољој контроли буџета, а самим тим и већим приходима, мањим расходима и бољем управљању пројектима од локалног значаја.

- Да ли се изабраном опцијом уводе организационе, управљачке или институционалне промене и које су то промене?

Ове промене не доводе до организационих, управљачких и институционалних промена.

- Да ли постојећа јавна управа има капацитет за спровођење изабране опције (укључујући и квалитет и квантитет расположивих капацитета) и да ли је потребно предузети одређене мере за побољшање тих капацитета?

Јединице локалне самоуправе поседују капацитете за спровођење додатних процедура, јер су у питању само одређени захтеви у смислу извршења буџета које јединице локалне самоуправе морају да доставе министарству како би министарство могло да да сагласност на само задужење локалне самоуправе.

- Да ли постоји још неки ризик за спровођење изабране опције?

Не постоји ризик за спровођење предложених законских измена.