ПРЕДЛОГ Закона

O ИЗМЕНАМА и допунама ЗАКОНА О ЈАВНОМ ДУГУ

Члан 1.

У Закону о јавном дугу („Службени гласник РС”, бр. 61/05, 107/09, 78/11, 68/15 и 95/18), у члану 26. после става 4. додају се нови ст. 5. и 6, који гласе:

„За обављање појединих послова у вези са државним хартијама од вредности, у складу са законом који уређује тржиште капитала, може се ангажовати једно или више страних правних лица која обављају послове клиринга и салдирања.

Страна правна лица из става 5. овог члана ангажују се на основу одлуке коју доноси Влада на предлог Министарства.ˮ.

Досадашњи став 5, који постаје став 7, мења се и гласи:

„Државним хартијама од вредности може се трговати на регулисаном тржишту и ОТЦ тржишту под условима које прописује Влада.”.

Члан 2.

У члану 28. став 2. мења се и гласи:

„Клиринг и салдирање државних хартија од вредности емитованих на домаћем тржишту обавља Централни регистар и/или страно правно лице које обавља послове клиринга и салдирања, у складу са условима које прописује Влада.ˮ.

Члан 3.

Члан 33. мења се и гласи:

„Члан 33.

Одлуку о задуживању локалне власти доноси надлежни орган локалне власти, по претходно прибављеној сагласности Министарства.

Захтев за давање сагласности о задуживању подноси се Министарству, уз образложење разлога због којих настаје потреба за задужењем. Захтев мора да садржи: податке о оствареним приходима и примањима, односно извршеним расходима и издацима у претходној години, податке о задужености на дан подношења захтева, план и извршење расхода и издатака, као и план и остварење прихода и примања у години за коју се подноси захтев и податке о доспелим, а неизмиреним обавезама на дан подношења захтева.

Приликом давања сагласности Министарство ће поред испуњености услова из члана 35, односно члана 36. овог закона, узети у обзир и: проценат остварења прихода и примања у односу на планиране, проценат извршења расхода и издатака у односу на планиране, висину планираног буџетског дефицита, висину неизмирених обавеза, висину постојећег кредитног задужења, као и све друге релевантне околности везане за буџет локалне власти.

Сагласност из става 1. oвог члана Министарство даје у року од 30 дана од дана пријема захтева за давање сагласности.

Ако Министарство у року из става 4. oвог члана не одговори на захтев за давање сагласности, сматраће се да сагласност није дата.ˮ.

Члан 4.

Овај закон ступа на снагу осмог дана од дана објављивања у „Службеном гласнику Републике Србијеˮ.